ประกาศกระทรวงการคลัง เรื่อง ออกใช้เหรียญกษาปณ์ที่ระลึก 100 ปี โรงเรียนนายเรือ พ.ศ. 2549

ประกาศกระทรวงการคลัง
เรื่อง ออกใช้เหรียญกษาปณ์ที่ระลึก
๑๐๐ ปี โรงเรียนนายเรือ
พ.ศ. ๒๕๔๙[๑]
 

ด้วยกระทรวงการคลังได้จัดทำเหรียญกษาปณ์ที่ระลึกเนื่องในโอกาสครบ
๑๐๐ ปี โรงเรียนนายเรือ ในวันที่ ๒๐ พฤศจิกายน พ.ศ. ๒๕๔๙ ออกใช้ตามกฎกระทรวงกำหนดลักษณะของเหรียญกษาปณ์ที่ระลึก
๑๐๐ ปี โรงเรียนนายเรือ พ.ศ. ๒๕๔๙ คือ

เหรียญกษาปณ์โลหะสีขาว
(ทองแดงผสมนิกเกิล) ราคาห้าสิบบาท
หนักเหรียญละ
๒๑ กรัม
ลักษณะ เป็นเหรียญกษาปณ์ไม่ขัดเงา
วงขอบนอกมีเฟืองจักร
ขนาด  เส้นผ่าศูนย์กลาง
๓๖ มิลลิเมตร
ลวดลาย  ด้านหน้า กลางเหรียญมีพระบรมรูปพระบาทสมเด็จพระปรมินทรมหาจุฬาลงกรณ์พระจุลจอมเกล้าเจ้าอยู่หัว
ผินพระพักตร์ทางเบื้องขวา ทรงฉลองพระองค์เครื่องแบบเต็มยศจอมพลเรือ ทรงสายสะพายนพรัตนราชวราภรณ์สายสร้อยแห่งเครื่องขัตติยราช
อิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์ ดาราจักรี ดารานพรัตน และดาราปฐมจุลจอมเกล้าและพระบาทสมเด็จพระปรมินทรมหาภูมิพลอดุลยเดช
ผินพระพักตร์ทางเบื้องขวา ทรงฉลองพระองค์เครื่องแบบเต็มยศจอมพลเรือ ทรงสายสะพายนพรัตนราชวราภรณ์
สายสร้อยแห่งเครื่องขัตติยราชอิสริยาภรณ์ อันมีเกียรติคุณรุ่งเรืองยิ่งมหาจักรีบรมราชวงศ์
และดาราจักรี ภายในวงขอบเหรียญด้านขวามีข้อความว่า รัชกาลที่ ๕
ด้านซ้ายมีข้อความว่า รัชกาลที่ ๙ด้านหลัง กลางเหรียญมีรูปเครื่องหมายราชการของโรงเรียนนายเรือ ภายในวงขอบเหรียญเบื้องบนมีข้อความว่า
ครบ ๑๐๐ ปี โรงเรียนนายเรือเบื้องล่างมีข้อความว่า
๒๐ พฤศจิกายน ๒๕๔๙ ประเทศไทย ระหว่างข้อความเบื้องบนกับเบื้องล่างด้านขวามีเลขบอกราคาว่า
๕๐ ด้านซ้ายมีข้อความว่า บาท

จึงประกาศให้ทราบทั่วกัน
ส่วนเหรียญกษาปณ์ชนิดและราคาอื่นที่ประกาศออกใช้ไปแล้วยังคงใช้ได้ต่อไป


ประกาศ ณ
วันที่ ๑๓ พฤศจิกายน พ.ศ. ๒๕๔๙
หม่อมราชวงศ์
ปรีดิยาธร เทวกุล
รัฐมนตรีว่าการกระทรวงการคลัง




























วัชศักดิ์/ผู้จัดทำ
๒๒ พฤศจิกายน
๒๕๔๙

ปิยะธิดา/ปรับปรุง
๙ สิงหาคม ๒๕๖๑




[๑]
ราชกิจจานุเบกษา เล่ม ๑๒๓/ตอนพิเศษ ๑๑๙ ง/หน้า ๑/๑๗ พฤศจิกายน
๒๕๔๙